«Jeg er din» til canadisk prestisjefestival
Den norske filmen er invitert til festivalen, som betraktes som en av verdens viktigste filmarenaer, i neste måned. - Det er kjempestor stas og en ære å bli plukket ut til den store, fine festivalen, sier en opprømt Iram Haq (37) til VG.- Dette er veldig viktig for filmen min, særlig også med tanke på at det er min debut som spillefilmregissør. Jeg er veldig, veldig glad! Det blir spennende å få et internasjonalt publikum og kanskje anerkjennelse og visninger i flere land, sier Haq, som både har regissert og skrevet manuset til filmen. «Jeg er din», som handler om en ung alenemor i Oslo som sliter med å finne kjærligheten, skal vises i den såkalte Discovery-seksjonen, hvor fremtidens regissører med viktige budskap er invitert.«Med sitt vakre portrett av familierelasjoner og av en kvinne som prøver å leve sitt liv på egne premisser, men som ender opp med å ødelegge for seg selv, er «Jeg er din» en moderne versjon av en feminist-klassiker som Gillian Armstrongs film «High Tide», uttaler Torontos festivalprogrammerer Steve Gravestock i en pressemelding og legger til at «Jeg er din» er en uforglemmelig debut. Gleder seg - Dette er moro, ikke minst fordi filmen skal vises nettopp i Discovery-kategorien, sier Haq - som kommer til å reise over sammen med produsent Maria Ekerhovd og hovedrolleinnehaver Amrita Acharia. - Vi blir mange damer, jeg gleder meg, ler Haq. Filmen hadde norsk premiere 16. august. På rollelisten finner vi også blant andre Ola Rapace, Tobias Santelmann og trond Fausa Aurvåg.Filmen er den tredje norske i rekken til å bli invitert til Toronto i år. Fra før er det kjent at Erik Skjoldbjærgs «Pioner» og Lars Daniel Krutzkoff Jacobsens «De Umoralske» har fått innpass. Selv om «Jeg er din» er norspakistanske Haqs langfilmdebut, er det ikke første gang hun kaster glans under internasjonale filmfestivaler. Hun står også bak kortfilmen «Skylappjenta», som ble vist under Sundance-festivalen i 2009. Hun spilte også hovedrollen i Trond Fausa Aurvågs film «Trofast», som for ni år siden ble invitert til Venezia.Over 300 filmer fra mer enn 60 land skal delta i Toronto i tidsrommet 5.-15. september. Det arrangeres ingen internasjonal konkurranse, men det deles ut en publikumspris mot slutten av festivalen. I tillegg deler filmkriterorganisasjonen FIPRESCI ut heder og ære i blant annet nettopp Discovery-kategorien.
Arrangørene av Toronto Film festival har fått øynene opp for Iram Haqs spillefilmdebut «Jeg er din».